รัฐบาลไทย-ข่าวทำเนียบรัฐบาล-นายกฯ ประชุมบอร์ด คนร. ย้ำกำหนดเป้าหมายพัฒนารัฐวิสาหกิจให้ชัดเจน ร่วมขับเคลื่อนจีดีพีประเทศให้บรรลุเป้าหมายร้อยละ 4 ในปีนี้ กำชับการทำงานทุกอย่างต้องโปร่งใส มีประสิทธิภาพ
วันพฤหัสบดีที่ 11 มีนาคม 2564
นายกฯ ประชุมบอร์ด คนร. ย้ํากําหนดเป้าหมายพัฒนารัฐวิสาหกิจให้ชัดเจน ร่วมขับเคลื่อนจีดีพีประเทศให้บรรลุเป้าหมายร้อยละ 4 ในปีนี้ กําชับการทํางานทุกอย่างต้องโปร่งใส มีประสิทธิภาพ
นายกรัฐมนตรีเป็นประธานประชุมบอร์ด คนร. ย้ํากําหนดเป้าหมายพัฒนารัฐวิสาหกิจให้ชัดเจน ร่วมขับเคลื่อนจีดีพีประเทศให้บรรลุเป้าหมายร้อยละ 4 ในปีนี้ กําชับการทํางานทุกอย่างต้องโปร่งใส มีประสิทธิภาพ
วันนี้ (10 มี.ค.64) นายอนุชา บูรพชัยศรี โฆษกประจําสํานักนายกรัฐมนตรี เผย พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม เป็นประธานการประชุมคณะกรรมการนโยบายรัฐวิสาหกิจ (คนร.) ครั้งที่ 1/2564 ร่วมกับนายสุพัฒนพงษ์ พันธ์มีเชาว์ รองนายกรัฐมนตรีและรัฐมนตรีว่าการกระทรวงพลังงาน นายอาคม เติมพิทยาไพสิฐ รัฐมนตรีว่าการกระทรวงการคลัง นายศักดิ์สยาม ชิดชอบ รัฐมนตรีว่าการกระทรวงคมนาคม และผู้ที่เกี่ยวข้อง
นายกรัฐมนตรีได้กล่าวมอบนโยบายต่อที่ประชุมว่า การทํางานของ คนร. ในปี 64 นี้ มีทั้งงานที่ต้องทําต่อเนื่องจากปี 63 งานที่ต้องทําใหม่ งานที่ต้องแก้ไขและฟื้นฟูให้กับรัฐวิสาหกิจต่าง ๆ โดย คนร. ต้องพัฒนารัฐวิสาหกิจให้ได้ทั้งในวันนี้และในอนาคต เพราะรัฐวิสาหกิจเป็นเครื่องจักรหนึ่งที่สําคัญของรัฐบาลในการขับเคลื่อนเศรษฐกิจของประเทศไทย ซึ่งคณะกรรมการ คนร. ทุกคนคือทีมประเทศไทย นายกรัฐมนตรีในฐานะเป็นหัวเรือ จะทําหน้าที่นําเรือฟันฝ่าอุปสรรคผ่านน้ําเชี่ยวในห้วงเวลานี้ให้ได้ ทั้งนี้ ในการทํางานจะต้องทําตามเป้าหมาย เจตนารมณ์ วัตถุประสงค์ให้ได้ นําเป้าหมายทุกเรื่องเป็นตัวกําหนดตั้งต้น แล้วจึงวางแผนการทํางานที่ตอบสนองเป้าหมายเพื่อให้แก้ไขปัญหาได้สําเร็จ รวมทั้งต้องวางแผนเตรียมการกับสิ่งที่ต้องเผชิญระหว่างการทํางานในข้างหน้าด้วย และในวันนี้รัฐบาลเตรียมพร้อมเรื่องของรัฐวิสาหกิจ เร่งขับเคลื่อนฟื้นฟูรัฐวิสาหกิจที่มีปัญหาโดยเร็ว
นายกรัฐมนตรีกล่าวว่า รัฐบาลได้ตั้งเป้าหมายการขับเคลื่อนจีดีพีประเทศในปี 64 ที่ร้อยละ 4 ซึ่งถือเป็นเป้าหมายที่ท้าทาย โดยรัฐวิสาหกิจจะเป็นเครื่องจักรสําคัญในการขับเคลื่อนจีดีพีประเทศ ดังนั้น จึงขอให้ได้มีการพิจารณาเรื่องการลงทุนใหม่ ๆ ที่จะช่วยทําให้จีดีพีประเทศสูงขึ้นอย่างสอดคล้องกับยุทธศาสตร์ชาติและเป็น New Normal ทั้งนี้ ยุทธศาสตร์ชาติคํานึงถึงอุตสาหกรรมเป้าหมายที่ต้องตอบโจทย์ในเรื่องต่าง ๆ เช่น BCG Model อีอีซี และ 5G เป็นต้น ซึ่งรัฐวิสาหกิจหลายแห่งก็มีความเกี่ยวข้องกับการทํางานในเรื่องเหล่านี้ รัฐวิสาหกิจจึงจะต้องนํานโยบายของรัฐบาลไปขับเคลื่อนเพื่อให้เกิดสิ่งใหม่ ๆ ขึ้น รวมทั้งต้องประสานการทํางานกับสภาพัฒนาการเศรษฐกิจและสังคมแห่งชาติด้วย
นายกรัฐมนตรีกล่าวด้วยว่า ในวันนี้ต้องกําหนดเป้าหมายการพัฒนารัฐวิสาหกิจให้ชัดเจน โดยไม่เป็นเพียงเป้าหมายแบบเดิม ๆ แต่เป็นเป้าหมายใหม่ที่เพิ่มจากเป้าหมายเดิม มีความสอดคล้องกับ New Normal และหลักเกณฑ์การประเมินผลต่าง ๆ ที่ได้กําหนดขึ้น จะต้องเกิดผลให้ยกระดับรัฐวิสาหกิจได้ ดังนั้น ต้องมีการวิเคราะห์ จําแนกรัฐวิสาหกิจตามศักยภาพขีดความสามารถเป็นสําคัญ รวมทั้งหาแนวทางพัฒนารัฐวิสาหกิจที่ดีอยู่แล้วให้ดียิ่งขึ้น และหากลไกวิธีการใหม่เพื่ออุดหนุนรัฐวิสาหกิจที่ต้องดูแลประชาชนแต่มีกําไรน้อย เช่น ขสมก. โดยให้มีการเทียบเคียงกับต่างประเทศ รวมทั้งเร่งฟื้นฟูรัฐวิสาหกิจที่ยังไม่ดี ให้ดีขึ้นได้โดยเร็ว
“นายกรัฐมนตรียังได้กําชับการทํางานของ คนร. ว่า ในการทํางานเพื่อรัฐวิสาหกิจ จะต้องระวังเรื่องการเข้ามาแสวงหาผลประโยชน์ ต้องช่วยกันทําให้ทุกอย่างโปร่งใส มีประสิทธิภาพ ยึดหลักธรรมาภิบาล โดยปัญหาของรัฐวิสาหกิจจะต้องได้รับการแก้ไขพัฒนาในวันนี้ เพราะรัฐวิสาหกิจเป็นเครื่องจักรสําคัญที่จะทําให้ประเทศไทยเดินหน้าไปได้” โฆษกรัฐบาลกล่าว
ทั้งนี้ คนร. มีมติเห็นชอบในหลักการของการจัดตั้งบริษัทในเครือของรัฐวิสาหกิจ 2 แห่ง คือ 1. บริษัทในเครือของการไฟฟ้านครหลวง (กฟน.) (บริษัท MEA Smart Energy Solutions จํากัด) เพื่อดําเนินธุรกิจเกี่ยวเนื่องกับการให้บริการให้คําปรึกษาการออกแบบ ติดตั้ง บํารุงรักษา และลงทุนด้านการบริหารจัดการระบบพลังงานทดแทน (Renewable Energy) และระบบพลังงานแบบอัจฉริยะ (Smart Energy) แบบครบวงจรเพื่อรองรับการเป็นเมืองอัจฉริยะ (Smart City) โดย กฟน. จะถือหุ้น 100% ของบริษัทในเครือดังกล่าว 2. บริษัทในเครือของการไฟฟ้าฝ่ายผลิตแห่งประเทศไทย (กฟผ.) เพื่อพัฒนาต่อยอดผลงานวิจัยและพัฒนานวัตกรรมของ กฟผ. และกลุ่ม กฟผ. สู่เชิงพาณิชย์ และลงทุนในธุรกิจพลังงานเพื่ออนาคต (Future Energy) โดย กฟผ. จะถือหุ้น 40% ของบริษัทในเครือดังกล่าว และมีบริษัท ผลิตไฟฟ้า จํากัด(มหาชน) (EGCO) และบริษัท ราช กรุ๊ป จํากัด (มหาชน) (RATCH) ซึ่งเป็นบริษัทในเครือของ กฟผ. ร่วมถือหุ้นด้วยแห่งละ 30%
พร้อมกับ คนร. เห็นชอบหลักเกณฑ์การประเมินผลการดําเนินงานของรัฐวิสาหกิจ โดยกําหนดให้มีการประเมินผลการดําเนินงานของรัฐวิสาหกิจใน 3 ด้าน ได้แก่ 1) ด้านการดําเนินงานตามนโยบายและภารกิจตามยุทธศาสตร์ 2) ด้านผลการดําเนินงาน (การเงินและไม่ใช่การเงิน) และ 3) ด้านการบริหารจัดการองค์กรตาม Core Business Enablers ทั้ง 8 หัวข้อ และให้เริ่มใช้หลักเกณฑ์การประเมินผลดังกล่าวตั้งแต่ปี 2564 เป็นต้นไป เพื่อกํากับติดตามและเพิ่มศักยภาพในการดําเนินงานของรัฐวิสาหกิจ รวมทั้งยกระดับการดําเนินงานของรัฐวิสาหกิจให้เชื่อมโยงระหว่างความคาดหวังตามเป้าหมายที่รัฐบาลกําหนดกับความรับผิดชอบระดับองค์กรและระดับรายบุคคลของรัฐวิสาหกิจ